רס"ן יהודה פרל ז"ל, בן אליעזר וצילה פרל יבלחט"א, נולד ברחובות בתאריך י"ב אב תשי"ט, 16 באוגוסט 1959. למד בת"ת ברחובות, אח"כ ב"ישיבת הדרום". התבלט כמדריך ב"נוער שוחר מדע" במכון ויצמן. נודע בשם החיבה "ג'ינג'י".
למד בישיבת ההסדר "כרם ביבנה". לחם במלחמת "שלום הגליל" ביחד עם יהודה כץ חברו שנעדר עד היום, וזאב רוטמן ע"ה.
את לימודי ההסמכה להנדסת מיקרו מחשבים, סיים במכון הטכנולוגי "מכון לב" וקיבל מינוי כראש מדור מחשבים. היה אהוב ונערץ על כל פיקודיו ומפקדיו. עזר בפרוייקטים רבים של פיתוח מחלקת הניסויים של חיל החימוש. מיחשב את כל ביה"ס "חורב בנות" בירושלים. הקים את הישוב "דולב" בשומרון והיה מעמודי התווך שלו, הן בצד החברתי והן בצד הארגוני. הקים אולפנא מיוחדת לבנות עם קשיי חינוך ושיקמם ע"י שילובם במשפחות המקום. ומדי פעם הן באות להשתטח על קברו. השאיר אחריו אשה, תמר לבית מולודיק ו-4 בנים: אוריאל, זאבי, גלעד ודוד שיחיו, הממשיכים לגור ב"דולב".
נפטר בתאריך י"ג טבת תשנ"ד, 27 בדצמבר 1993, בגיל 34 ונקבר בהר הרצל בירושלים.